**CORFF CYNRYCHIOLWYR YR EGLWYS YNG NGHYMRU**

**CORONAFEIRWS – COVID19**

**CANLLAWIAU AR OSOD LLUDW AR DDYDD MERCHER LLUDW**

**LEFEL RHYBUDD SERO**

Cyflwyniad

Gellir gosod lludw ond mae’n rhaid ei ystyried fel rhan o’ch Asesiad Risg Covid. Mae gan fusnesau, cyflogwyr a sefydliadau eraill, yn cynnwys trefnwyr gweithgareddau a digwyddiadau, ddyletswydd gyfreithiol i gwblhau asesiad risg coronafeirws mewn perthynas â’u safle a’u gweithgareddau a chymryd mesurau rhesymol i leihau’r cysylltiad â coronfeirws a’i ledaeniad yn seiliedig ar yr asesiad risg.

Risgiau Trosglwyddo

Wrth osod lludw mae’r offeiriad yn gwneud arwydd y groes ar dalcen aelodau’r gynulleidfa gan ddefnyddio’r lludw o groesau palmwydd wedi’u llosgi. Mae’r offeiriad yn sefyll o flaen pob aelod o’r gynulleidfa ac yn rhoi ei fawd yn y lludw ac yn gwneud arwydd y groes ar y talcen gyda’i fawd. Yna mae’r offeiriad yn symud i’r person nesaf.

Mae gan y broses hon rai risgiau trosglwyddo Covid-19 (neu feirysau eraill):

* Mae’r offeiriad ac aelodau’r gynulleidfa mewn cysylltiad agos, yn uniongyrchol gyferbyn â’i gilydd, felly byddant yn anadlu’n syth at ei gilydd.
* Bydd yr offeiriad yn cyffwrdd croen un person yna un arall - os yw’r feirws yn bresennol ar groen un person bydd yn cael ei drosglwyddo drwy fawd yr offeiriad i’r person nesaf.
* Croes-halogiad ar ludw a ddefnyddir mewn gwasanaethau olynol

Mae’r risg o drosglwyddo drwy anadl yn fwy. Mae cyffwrdd croen a chroes-halogi rhwng gwasanaethau’n cael eu hystyried yn llwybrau trosglwyddo risg isel.

Mesurau Lliniaru Rhesymol a Awgrymir

* Cymryd camau rhesymol i sicrhau nad oes neb â symptomau Covid neu sydd wedi cael prawf positif yn mynychu
* Yr offeiriad a’r cynorthwywyr i gael canlyniad negatif ar brawf llif unffordd ar ddiwrnod y gwasanaeth
* Dylai pawb sy’n cymryd rhan wisgo gorchudd wyneb wrth osod lludw (hyd yn oed os nad yw’n ofyniad cyfreithiol mewn mannau cyhoeddus mwyach) oni bai eu bod wedi’u heithrio
* Llefydd wedi’u hawyru’n dda i chwythu aer a allai fod wedi’i halogi i ffwrdd
* Yr offeiriaid i ddiheintio dwylo cyn gosod lludw ac wedyn. Byddai’n anymarferol diheintio rhwng gosod lludw ar bob unigolyn
* Mae oedolion sydd wedi’u brechu’n llawn mewn llai o berygl o ddioddef yn ddifrifol o Covid-19. Dylid annog pawb sy’n cymryd rhan i gael eu brechu’n llawn (ond ni ddylid gwahardd pobl heb eu brechu rhag mynychu)
* Gan fod croes-halogi’n bosibl ar ôl bob gwasanaeth cynulleidfaol cynghorir yn gryf y dylid cael gwared ag unrhyw ludw sy’n weddill gyda pharch, er enghraifft drwy ei roi yn y ddaear. Dylid paratoi lludw ymlaen llaw yn ddyraniadau ar wahân ar gyfer pob gwasanaeth

**18 Chwefror 2022**